Äijäkulttuuri ei startupeihin kuulu

Tällä viikolla syyskaamosta poteva Helsinki saa vuotuista kansainvälistä piristystä, kun kasvuyritystapahtuma Slush täyttää Messukeskuksen. On ainutlaatuisen hienoa, että yrittäjiä, sijoittajia ja mediaa ympäri maailmaa suuntaa juuri Helsinkiin. Innostus Slushin ympärillä voi kuitenkin antaa harhaanjohtavan kuvan suomalaisen startup-kulttuurin tilasta. Kauppalehti kirjoitti 17.11. siitä, miten monimuotoisuuskeskustelu on vasta tekemässä tuloaan Suomeen. Kuluneen vuoden aikana Piilaaksossa on jo havahduttu "äijäkulttuuriin", etuoikeutettujen eliittikouluja käyneiden valkoisten miesten korostumiseen kasvuyrityskentällä. Suomessakin yleiset äijäkulttuuriin langenneet yritykset rekrytoivat henkilöstöä, joiden kanssa viihtyy helposti myös vapaa-aikana. Johtajaporukka yhtenäistyy oluen, epäkorrektien vitsien ja saunomisen kautta. Kääntöpuolena on muille työntekijöille aiheutunut toiseuden kokemus ja myrkyllinen ilmapiiri. Paperilla voi näyttää siltä, että yritys rekrytoisi vastuullisesti naisia ja erilaisten vähemmistöjen edustajia, mutta heidän vaihtuvuutensa on korkea. Poikkeava identiteetti voi aiheuttaa esteen ylenemiselle. Jos esimerkiksi nainen haluaa edetä tällaisessa yrityksessä, hänen on täytettävä maskuliinisia kriteerejä. Hänen on esittäydyttävä suorasanaisena, kriittisenä, rohkeana ja rationaalisena. Eniten rahoitusta saavat yritykset, joilla on rohkeimmat markkinointipuheet ja insinöörimäisellä numerovyörytyksellä kyllästetyt sijoittajamateriaalit, "white paperit". Kun kaikki kommunikoidaan sijoittajan tuoton ehdoilla, yhteiskuntaa, maailmaa ja esim. ilmastoa laajemmin hyödyttävät feminiinisemmät yritykset häviävät. Sukupuolittuneisuus elää myös talouden kielessä: markkinoita mm. "penetroidaan". Sen sijaan yrityksiä ei feminiinisesti "synnytetä", vaan niitä "perustetaan". Startup-kulttuuri on ollut toiveikas mahdollisuus uudistaa elinkeinoelämää. On kuitenkin tehtävä töitä, ettei se vahingossa ota mallia menneiden vuosikymmenien konerasvaisesta irvikuvastaan. Muokkaus 23.11.2019 kello 21.00. Poistettu kirjoittajan nimi vääränä.